Komission tiedonanto KLM Royal Dutch Airlinesin ja Northwest Airlines Inc:n välisestä liittoutumasopimuksesta (asia COMP/D-2/36.111 - EY:n perustamissopimuksen 85 artiklan (ent. 89 artikla) mukainen menettely)

(2002/C 181/03)

(ETA:n kannalta merkityksellinen teksti)

1. MENETTELY

1. KLM Royal Dutch Airlines ("KLM") ja Northwest Airlines Inc. ("NW") ovat tehneet useita yhteistyösopimuksia 1990-luvun alusta alkaen. Tammikuussa 1993 niiden yhteistyö muodollistettiin "liittoutumasopimuksella", jonka mukaan KLM ja NW, jotka säilyttävät yritysidentiteettinsä, toimivat käytännössä yhtenä kokonaisuutena(1). KLM:n ja NW:n liittoutumasta ei ole ilmoitettu komissiolle.

2. Komissio aloitti 3 päivänä heinäkuuta 1996 EY:n perustamissopimuksen 85 artiklan(2) (silloinen 89 artikla) mukaisen menettelyn tutkiakseen KLM:n ja NW:n (jäljempänä "osapuolet") liittoutuman yhdenmukaisuutta EY:n perustamissopimuksen 81 artiklan kanssa (asia COMP/D-2/36111). Tämä menettely koskee yksinomaan KLM/NW-liittoutuman transatlanttisia palveluja.

3. Vuosina 1997 ja 1998 julkaistiin virallisessa lehdessä tiedonannot, joissa kuvailtiin KLM:n ja NW:n tekemiä yhteistyösopimuksia ja pyydettiin huomautuksia kolmansilta.(3) Vuosien 1996 ja 2002 välisenä aikana osapuolet ovat pyynnöstä toimittaneet komissiolle lisätietoja useista seikoista.

2. OSAPUOLET

4. KLM tarjoaa lentoliikennepalveluja kotimaan ja kansainvälisen reitti- ja tilausliikenteen alalla ja harjoittaa toimintaa tietyillä lentoliikenteeseen liittyvillä aloilla. Alankomaiden valtio omistaa 14,1 prosenttia KLM:n osakkeista. Loput osakkeista (84,9 prosenttia) on yksityisten osakkeenomistajien omistuksessa. KLM:n osakkeet on noteerattu useissa arvopaperipörsseissä. Vuonna 2000 KLM harjoitti suoraa reittiliikennettä 144 kohteeseen, joista 66 oli Euroopan ulkopuolella. Se kuljetti 16,2 miljoonaa matkustajaa, joista 17 prosenttia Pohjois-Atlantin reiteillä. Sen liikevaihto oli 6960 miljoonaa euroa vuonna 2000/2001. KLM on maailman 22. suurin lentoyhtiö matkustajien määrän mukaan mitattuna.

5. NW, Northwest Airlines Corporationin tytäryhtiö, on yhdysvaltalainen lentoyhtiö, joka harjoittaa pääasiassa kaupallista matkustaja- ja rahtiliikennettä. Sillä on suorat yhteydet yli 155:een kaupunkiin 24:ssä maassa Pohjois-Amerikassa, Aasiassa ja Euroopassa. Northwestin maailmanlaajuinen verkosto kattaa kotimaiset keskuslentoasemat Detroitissa, Minneapolis/St. Paulissa ja Memphisissä sekä laajan Tyynenmeren reittiverkoston, jonka keskuslentoasemat ovat Tokiossa ja Osakassa. Lisäksi se on muodostanut Continental Airlines Inc:n kanssa maailmanlaajuisen liittoutuman, joka ei kuitenkaan käsitä Atlantin ylittäviä reittejä. NW on maailman neljänneksi suurin lentoyhtiö matkustajien määrän mukaan mitattuna.

3. LIITTOUTUMASOPIMUS

6. KLM:n ja NW:n yhteistyö alkoi vuonna 1991, jolloin KLM ja NW tekivät varattuja paikkoja koskevia sopimuksia keskuslentoasemiensa välisillä reiteillä Amsterdam-Minneapolis (jäljempänä "AMS-MSP") ja Amsterdam-Detroit (jäljempänä "AMS-DTW"). Näiden varattuja paikkoja koskevien sopimusten mukaan KLM vastasi liikennöinnistä reiteillä ja NW osti jälleenmyytäväkseen paikkoja KLM:n liikennöimistä koneista kantaen itse taloudellisen riskin.

7. Varattuja paikkoja koskevat sopimukset korvattiin osapuolten välisellä yhteistunnuksen käyttöä (code sharing) koskevalla sopimuksella 9 päivänä maaliskuuta 1992. "Open skies" -sopimuksen jälkeen, jonka Yhdysvallat ja Alankomaat solmivat samana vuonna, KLM:n ja NW:n välinen yhteistyö lisääntyi entisestään 9 päivänä syyskuuta 1992, jolloin KLM ja NW allekirjoittivat kaupallista yhteistyötä ja yhdentymistä koskevan sopimuksen (KLM-Northwest Commercial Co-operation and Integration Agreement), joka tuli voimaan tammikuussa 1993. Jälkimmäisellä sopimuksella ("liittoutuma")(4) osapuolet yhdistivät palvelunsa ja toimivat tavallaan yhtenä ainoana lentoyhtiönä, vaikka ne säilyttivät yritysidentiteettinsä. Liittoutuma koskee toimintoja Pohjois-Atlantin reiteillä, Alankomaiden ja Intian välisillä reiteillä sekä niihin liittyvillä syöttöliikenteen reiteillä. Liittoutuman keskeisiä osia voidaan kuvailla seuraavasti:(5):

a) yhteistunnuksen käyttö: KLM ja NW käyttävät yhteistunnusta kaikilla yhteisyrityksen puitteissa liikennöidyillä lennoilla ja kaikilla lennoilla, joilla KLM ja NW harjoittavat muunlaista taloudellista yhteistyötä;

b) tulojen ja kustannusten jakaminen yhteisyrityksessä: kumpikin osapuoli siirtää yhteisyritykselle liikennöintitulojensa ja käyttökustannustensa välisen erotuksen, ja ne jakavat yhteisyritykseen siirretyt varat keskenään puoliksi;

c) yhteishinnoittelu: KLM hinnoittelee sekä KLM:n että NW:n eurooppalaisille matkustajille tarjoamat palvelut, kun taas NW hinnoittelee Pohjois-Amerikasta lähteville matkustajille tarjotut palvelut;

d) kapasiteetin yhteensovittaminen: liikenneverkostosta vastaava työryhmä koordinoi ja jakaa kapasiteettia yhteisyritykselle ja määrittää kausikohtaisesti, mitä palveluja kumpikin yhteisyrityksen osapuoli tarjoaa. KLM ja NW antavat yhteisyritykselle kumpikin puolet kapasiteetista välilaskuttomien Atlantin ylittävien reittien Pohjois-Amerikka-Eurooppa-osuudella;

e) verkoston kehittämisen sekä markkinointi- ja myyntitoimintojen yhteensovittaminen: KLM ja NW välttävät päällekkäistä lipunmyyntiä. NW vastaa Pohjois-Amerikassa KLM:n ja NW:n lipunmyynnistä. NW edustaa KLM:ää muiden kuin yhteisyrityksen lentojen lipunmyynnissä Euroopassa;

f) yhdistetyt kanta-asiakasohjelmat: KLM ja NW säilyttävät erilliset kanta-asiakasohjelmat, mutta ne sovitetaan täydellisesti yhteen. Palkintojärjestelmät ovat samanlaiset kaikilla markkinoilla, joilla kummankin osapuolen kanta-asiakasohjelmat ovat voimassa;

g) useiden infrastruktuuritoimintojen kuten maahuolinnan, ateriapalvelujen ja huoltopalvelujen yhteensovittaminen.

4. KYSEESSÄ OLEVAT PALVELUT

8. Molemmat osapuolet tarjoavat reittihenkilöliikenteen palveluja ETA:n ja Yhdysvaltojen välillä. Liittoutuma saattaa vaikuttaa kilpailuun erityisesti osapuolten keskuslentoasemien välisillä suorilla reiteillä AMS-DTW ja AMS-MSP, joilla KLM ja NW tarjosivat ennen liittoutumaa palveluja edellä mainittujen varattuja paikkoja koskevien sopimusten mukaan.

5. OSAPUOLTEN VÄITTEET

9. Osapuolet ovat todenneet merkityksellisistä markkinoista, että perinteisessä markkinoiden määritelmässä olisi otettava huomioon, että Atlantin ylittävälle lentoliikenteelle on ominaista lentoyhtiöiden liittoutumien muodostamien verkostojen välinen kilpailu. Lisäksi osapuolten mukaan Schipholin lentoasema kilpailee muiden samalla asiakashankinta-alueella sijaitsevien gateway-lentoasemien kanssa, erityisesti Zaventemin ja Frankfurtin lentoasemien kanssa. Osapuolten mukaan AMS-DTW- ja AMS-MSP-reiteillä on myös useita yhden välilaskun sisältäviä vaihtoehtoja.

10. EY:n perustamissopimuksen 81 artiklan 1 kohdan soveltamisen osalta osapuolet väittävät, että liittoutuma ei rajoita todellista tai potentiaalista kilpailua. Osapuolet kiistävät olleensa todellisia kilpailijoita ennen liittoutumaa. Osapuolet väittävät, että ennemminkin olisi otettava huomioon tilanne ennen vuonna 1991 tehtyjä varattuja paikkoja koskevia sopimuksia kuin liittoutuma, joka tuli voimaan vuonna 1993. Ennen varattuja paikkoja koskevia sopimuksia osapuolilla ei ollut päällekkäistä toimintaa. Lisäksi osapuolten mukaan vuonna 1991 tehdyt varattuja paikkoja koskevat sopimukset loivat niiden välille ainoastaan "keinotekoista ja väliaikaista" kilpailua.

11. Osapuolten mukaan niitä ei voida pitää potentiaalisina kilpailijoina kyseisillä reiteillä. Ne huomauttavat, että ennen vuotta 1990 KLM:llä ei ollut Yhdysvaltojen ja Alankomaiden välisen lentoliikennettä koskevan sopimuksen tuomia valtuuksia tulla kyseisille reiteille. Lisäksi ne väittävät, että ennen vuonna 1991 tehtyjä varattuja paikkoja koskevia sopimuksia ei KLM eikä NW olisi tullut reiteille itsenäisesti, sillä paikallisen liikenteen määrä oli vähäistä. Osapuolten mukaan paikallinen liikenne (joka määritellään suoraksi ja välilaskulliseksi liikenteeksi kyseisten kahden lentoaseman välillä) on noin 60 000 matkustajaa AMS-DTW-reitillä ja noin 36 800 matkustajaa AMS-MPS-reitillä(6). Osapuolten mukaan suurin osa (noin 94 prosenttia) kaikista Amsterdamista Yhdysvaltoihin lentävistä matkustajista on jatkolentomatkustajia.

12. Siltä varalta että komissio kaikesta huolimatta päättelisi liittoutuman kuuluvan EY:n perustamissopimuksen 81 artiklan 1 kohdan soveltamisalaan, osapuolet ovat toimittaneet seuraavat perustelut tukeakseen kantaansa, jonka mukaan EY:n perustamissopimuksen 81 artiklan 3 kohdan edellytykset täyttyvät(7). Osapuolten mukaan liittoutuma on lisännyt ja parantanut Atlantin ylittäviä lentovuoroja. Erityisesti liittoutuman ansiosta on osapuolten mukaan syntynyt tärkeitä uusia Euroopan ja Yhdysvaltojen välisiä lentovuoroja. Vuosien 1993 ja 2001 välisenä aikana aloitettiin 12 uutta lentovuoroa, joista osa palvelee sellaisia suoria reittejä, joilla on suhteellisen vähän matkustajia. Osapuolten Atlantin ylittävien lentojen lukumäärä nousi 100:sta viikoittaisesta lennosta vuonna 1990 noin 200:aan lentoon vuonna 1999. Osapuolten mukaan Amsterdamista Yhdysvaltoihin välilaskuttomilla lennoilla lentävien matkustajien lukumäärä on lähes kolminkertaistunut 680000 matkustajasta vuonna 1990 yli 2 miljoonaan matkustajaan vuonna 1999. Osapuolet ovat huomauttaneet, että liittoutuma ei ole pelkästään lisännyt Atlantin ylittäviä lentoja Amsterdamista NW:n keskuslentoasemille, vaan se on johtanut myös jatkolentoyhteyksien lisääntymiseen, minkä ansiosta on syntynyt yhteyksiä kohteisiin, joista aikaisemmin ei ollut yhteyksiä tai oli huonot yhteydet Atlantin ylittäville lennoille.

13. Osapuolten mukaan liittoutuma on tuonut etuja Atlantin yli lentäville matkustajille lisääntyneiden ja parantuneiden lentovuorojen sekä alhaisempien hintojen muodossa. Osapuolet viittaavat tältä osin Illinoisin yliopiston vuonna 1999 tekemään tutkimukseen, jonka mukaan yhtiöidenväliset maksut ovat pienentyneet ja jossa pääteltiin, että KLM/NW-liittoutumasta alhaisempien lippuhintojen muodossa koituvat edut ovat noin 185 miljoonaa dollaria vuosittain.

14. Osapuolten mukaan palvelujen yhdistäminen antaa niille mahdollisuuden tarjota palveluja markkinoilla, joilla kumpikaan yhtiöistä ei pystyisi toimimaan yksin. Lisäksi osapuolet ovat esittäneet, että liittoutuman ansiosta ne voivat toimia tehokkaammin. Osapuolten mukaan vähäisemmällä yhteistyöllä ei olisi mahdollista luoda tehokasta ja täysin yhdistynyttä palveluverkostoa, joka pystyisi kilpailemaan erityisesti Starin ja OneWorldin kanssa.

15. Osapuolten mukaan yhteistyö ei poista kilpailua merkittävässä määrin AMS-DTW- tai AMS-MSP-reitiltä. Osapuolten mukaan matkustajat voivat valita useita välilaskullisia lentoja, jotka muodostavat kohtuullisen vaihtoehdon niiden lennoille. Lisäksi osapuolten mukaan on paljon potentiaalista kilpailua, koska kilpailijat voivat aloittaa uusia lentovuoroja ja muuttaa olemassa olevia vuoroja. Osapuolten mukaan ei ole tekijöitä, jotka estäisivät pääsyn kyseessä oleville keskuslentoasemien välisille reiteille. Sääntelyesteitä ei ole ja lähtö- ja saapumisaikoja on saatavilla reittien molemmissa päissä. Osapuolet ovat toimittaneet talvikautta 2001/2002 sekä kesäkautta 2002 koskevia tietoja, jotka osoittavat, että perustellusti pyydetyt Schipholin lentoaseman lähtö- ja saapumisajat myös myönnettiin. Lisäksi osapuolten mukaan markkinoille tulo on monissa tapauksissa mahdollista aloittamatta uutta vuoroa ja edellyttää ainoastaan aikataulun muuttamista odotusaikojen lyhentämiseksi, jotta vuorosta tulee "kohtuullinen vaihtoehto" olemassa olevalle välilaskuttomalle lennolle. Osapuolet toteavat myös, että kyseisiä keskuslentoasemien välisiä reittejä, joista toisella on vuodessa 60000 matkustajaa (AMS-DTW) ja toisella 36800 matkustajaa (AMS-MSP), on pidettävä reitteinä, joilla on vähän matkustajia ja joilla erittäin todennäköisesti ei riitä matkustajia kahdelle tai useammalle kilpailevalle välilaskuttomalle lennolle. Osapuolten mukaan reitillä on oltava paikallisessa liikenteessä vähintään 63000 matkustajaa vuodessa, jotta sillä kannattaisi aloittaa kilpaileva välilaskuton vuoro.

6. KOMISSION AIKOMUS

16. Edellä esitetyn perusteella komissio aikoo suhtautua myönteisesti KLM:n ja NW:n liittoutumaan ja lopettaa meneillä olevan 85 artiklan mukaisen menettelyn. Ennen sitä komissio kehottaa asianomaisia kolmansia lähettämään huomautuksensa yhden kuukauden kuluessa tämän tiedonannon julkaisemisesta Euroopan yhteisöjen virallisessa lehdessä. Nämä huomautukset on lähetettävä viitteellä asia COMP/D-2/36.111 - KLM/NW seuraavaan osoitteeseen: Euroopan komissio Kilpailun pääosasto

yksikkö D2 (Liikenne), toimisto J 70 2/237

B - 1049 Bruxelles/Brussel Faksi (32-2) 296 98 12 Sähköposti: Monique.Negenman@cec.eu.int.

(1) Yhdysvaltojen liikenneministeriö hyväksyi tämän liittoutumasopimuksen ja myönsi sille kilpailuoikeudellisen koskemattomuuden 11 päivänä tammikuuta 1993 (DoT:n lopullinen päätös 93-1-11).

(2) Sillä asetusta (ETY) N:o 3975/87 (EYVL L 374, 31.12.1987) sovelletaan ainoastaan yhteisön lentoasemien väliseen lentoliikenteeseen.

(3) EYVL C 117, 15.4.1997, s. 8, ja EYVL C 177, 10.6.1998, s. 10.

(4) Liittoutumasopimuksen lisäksi tehtiin 30 päivänä syyskuuta 1997 liittoutumasopimuksen täytäntöönpanoa koskeva sopimus (KLM-Northwest Enhanced Alliance Implementation Agreement). Lisäksi osapuolet tekivät useita liitännäissopimuksia. Kun jäljempänä puhutaan liittoutumasta, on kyse myös täytäntöönpanosopimuksesta ja liitännäissopimuksista.

(5) Lisätietoja edellä alaviitteessä 3 mainituissa tiedonannoissa.

(6) Osapuolten toimittamien vuotta 2000 koskevien MIDT:n tietojen (varausten) perusteella.

(7) EY:n perustamissopimuksen 85 artiklan puitteissa komissiolla ei ole toimivaltaa myöntää EY:n perustamissopimuksen 81 artiklan 3 kohdan mukaista poikkeusta. Määritelläkseen, onko EY:n kilpailuoikeutta rikottu ja mitkä toimenpiteet ovat välttämättömiä rikkomisen lopettamiseksi komission on kuitenkin sovellettava kaikkia EY:n perustamissopimuksen 81 artiklan periaatteita.